Кара жыгачтар
Кара жыгачтар (Ulmaceae) – эки үлүштүү өсүмдүк тукуму; жалбырак күбүмө же дайыма жашыл дарактар. Гүлү майда, көрксүз, боочодой, топ гүлү башча же чачыдай, кээде жалбырак колтугунда 1–3 гана гүлү болот. Шамал аркылуу чаңдашат. Мөмөсү – канатчалуу жаңгакча же сөөкчө. Тропик жана мелүүн алкактарда 15 урууга кирген 150 түрү бар. КМШ өлкөлөрүндө 3 урууга бириккен 13, Кыргызстанда кара жыгач жана каркас уруусундагы 7 түрү өсөт. Кара жыгачтар жашылдандырууда жана токой өстүрүүчүлүктө эң маанилүү. Жыгачы курулушта, машина курууда жана эмерек өнөр жайында керектелет.
Өсүмдүктөр

Колдонулган адабияттар
 “Кыргызстан” улуттук энциклопедиясы: 4-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2012. 832 бет, илл. ISBN 978 9967-14-104 -9